ตลาดหุ้นเอเชียผันผวนหลังดาวโจนส์ปิดร่วงกว่า 300 จุด วิตกเศรษฐกิจโลกชะลอตัว
ตลาดหุ้นเอเชียผันผวนหลังดาวโจนส์ปิดร่วงกว่า 300 จุด วิตกเศรษฐกิจโลกชะลอตัว
23 ม.ค. 2562

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 300 จุดเมื่อคืน เนื่องจากความกังวลเกี่ยวกับการชะลอตัวของเศรษฐกิจโลก หลังจากกองทุนการเงินระหว่างประเทศ (IMF) ปรับลดคาดการณ์การขยายตัวของเศรษฐกิจโลกในปีนี้และปีหน้า นอกจากนี้ นักลงทุนยังกังวลว่าข้อพิพาทการค้าระหว่างสหรัฐกับจีนอาจทวีความรุนแรงมากขึ้น หลังจากสื่อรายงานว่าทำเนียบขาวได้ปฏิเสธแผนการจัดการเจรจาการค้ากับจีนในสัปดาห์นี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,453.44 จุด ลดลง 169.47 จุด, -0.82% ดัชนี SSE Composite ตลาดหุ้นจีนเปิดวันนี้ที่ 2,575.26 จุด ลดลง 4.44 จุด, -0.17% ดัชนี HSI ตลาดหุ้นฮ่องกงเปิดวันนี้ที่ 26,879.91 จุด ลดลง 125.54 จุด, -0.46% ดัชนี TAIEX ตลาดหุ้นไต้หวันเปิดวันนี้ที่ 9,869.54 จุด ลดลง 25.12 จุด, -0.25% ดัชนี KOSPI ตลาดหุ้นเกาหลีใต้เปิดวันนี้ที่ 2,108.72 จุด ลดลง 9.05 จุด, -0.43% ดัชนี FTSE STI ตลาดหุ้นสิงคโปร์เปิดวันนี้ที่ 3,185.69 จุด ลดลง 7.02 จุด, -0.22% ดัชนี FBMKLCI ตลาดหุ้นมาเลเซียเปิดวันนี้ที่ 1,690.76 จุด ลดลง 11.36 จุด, -0.67% ดัชนี PSE Composite ตลาดหุ้นฟิลิปปินส์เปิดวันนี้ที่ 7,941.05 จุด ลดลง 67.62 จุด, -0.84%
ทั้งนี้ IMF คาดการณ์ว่าเศรษฐกิจโลกจะขยายตัว 3.5% ในปีนี้ และ 3.6% ในปีหน้า ซึ่งต่ำกว่าระดับ 3.7% สำหรับทั้ง 2 ปีที่มีการคาดการณ์ในเดือนต.ค.ปีที่แล้ว โดย IMF เตือนว่าเศรษฐกิจโลกยังคงเผชิญปัจจัยเสี่ยงหลายประการ ซึ่งรวมถึงความเสี่ยงจากการที่อังกฤษอาจแยกตัวออกจากสหภาพยุโรป (Brexit) โดยไม่มีการทำข้อตกลง และเศรษฐกิจจีนที่มีแนวโน้มชะลอตัวลงอีก
นอกจากนี้ ตลาดยังได้รับแรงกดดันจากรายงานของสื่อต่างประเทศซึ่งระบุว่า ทำเนียบขาวได้ปฏิเสธแผนการจัดการเจรจาการค้ากับจีนในสัปดาห์นี้ เนื่องจากทั้งสองฝ่ายมีความคิดเห็นที่แตกต่างกันในเรื่องการบังคับใช้กฎระเบียบเกี่ยวกับทรัพย์สินทางปัญญา อย่างไรก็ตาม นายแลร์รี่ คุดโลว์ ที่ปรึกษาฝ่ายเศรษฐกิจประจำทำเนียบขาว ได้ออกมาปฏิเสธรายงานข่าวดังกล่าวในเวลาต่อมา
 